Grimering in 10 stappe | SARIE
Grimering in 10 stappe	deur Liesl du Toit
Stap 1: Verbloemer
Gebruik 'n tikkie verbloemer onder jou oë om van donker kringe ontslae te raak. Stap 2: Onderlaag
Kies 'n skakering wat die naaste aan jou veltoon is, en wend dit oor jou hele gesig aan. Fokus veral op die dele om die neus en mond waar rooiheid voorkom. Stap 3: Poeier
Tik 'n gesigpoeier oor jou hele gesig om die onderlaag en verbloemer die hele dag te laat hou. Stap 4: Wenkbroue
Gebruik 'n borseltjie om jou wenkbroue netjies te maak, en 'n oogskadu so na as moontlik aan jou haarkleur om dit in te vul en definisie te gee. Stap 5: Oogskadu
Sit 'n ligte kleur (soos ivoor) oor jou hele oog, 'n mediumkleur (soos ligbruin) oor jou ooglid, en gebruik 'n donker kleur (soos steenkool of swart) om jou oë te omlyn. Stap 6: Oogomlyner
Wend 'n donker oogskadu teen jou onderste wimpers aan. Gebruik dan 'n oogomlyner teenaan jou boonste en onderste wimpers. Stap 7: Maskara
Sit twee of drie lae maskara aan om jou wimpers definisie te gee. Onthou om elke laag eers te laat droog word. Stap 8: Blosser
Kies twee skakerings: een wat pas by jou natuurlike kleur wanneer jy bloos, en 'n helderder een vir 'n tikkie kleur. Glimlag en wend die natuurlike blosser aan jou wange en dan opwaarts na jou haarlyn. Tik die helderder kleur op die appels van jou wange. Stap 9: Lipstiffie
Kies jou gunsteling-kleur en wend dit net so aan, of gebruik 'n borseltjie vir 'n ligter voorkoms. Stap 10: Lipomlyner
Gebruik 'n romerige lipomlyner nadat jy lipstiffie aangesit het vir natuurlike definisie vir jou lippe. [box:250:grey:both] Vinnige grimering
Volg dié stappe as jy min tyd het:
Stap 1: Verbloemer onder die oë.
Stap 2: Onderlaag om jou neus en mond.
Stap 3: Blosser op jou wange.
Stap 4: Lipglans of lipstiffie.
*Kyk uit vir die eerste Bobbi Brown-parfuum-afdeling wat onlangs in die Red Square in Fourways oopgemaak het. Subscribe to our newsletter